<classify> CHAMA Cha Mapinduzi CCM kimeshinda kwa asilimia 100 kwa nafasi ya wenyeviti wa mitaa huku nafasi ya wenyeviti wa vijiji ikishinda kwa asilimia 99.9 wakati Chama cha Demokrasia na Maendeleo Chadema kikishinda nafasi moja ya mwenyekiti wa kijiji na kupata wajumbe 110 wa kundi la wanawake na wajumbe mchanganyiko.Vyama vingine vya CUF, ACT Wazalendo, UDP na DP vimeshinda baadhi ya nafasi katika uchaguzi huo uliofanyika juzi. Pia vyama vya Chadema, CUF na ACT Wazalendo baadhi ya maeneo wagombea wao walipita bila kupingwa.Akitangaza matokeo hayo ya jumla jana, Waziri wa Nchi, Ofisi ya Rais Tawala za Mikoa na Serikali za Mitaa Tamisemi, Selemani Jafo alisema CCM imepata ushindi mkubwa katika uchaguzi huo.Alisema katika mchakato wa uchaguzi wa serikali za mitaa mwaka 2019 kwa jumla ya nafasi 332,160 zote zilizohusika katika uchaguzi huo, ambapo vijiji ni 12,262, mitaa 4,262, vitongoji 63,992, wajumbe kundi la wanawake 106,622 na wajumbe kundi mchanganyiko 145,021. CCM kinara Jafo alisema CCM imeshinda katika nafasi zote 12,260 za wenyeviti wa vijiji sawa na asilimia 100.Pia wenyeviti wa mitaa imeshinda nafasi 4,263 sawa na asilimia 100, wenyeviti wa vitongoji nafasi 63,970 sawa na asilimia 99.4, wajumbe kundi la wanawake imepata nafasi 106,577 sawa na asilimia 99.96 na wajumbe mchanganyiko nafasi 144,925 sawa na asilimia 99.6 ChademaAlisema kwa nafasi ya wenyeviti wa vijiji imepata nafasi moja, wenyeviti wa mitaa haikupata hata kiti kimoja, wenyeviti wa vitongoji nafasi 19, wajumbe kundi la wanawake nafasi 39 na wajumbe mchanganyiko nafasi 71.CUF Wenyeviti wa vijiji nafasi moja, wenyeviti wa mitaa nafasi hakuna, wenyeviti wa vitongoji nafasi mbili, wajumbe kundi la wanawake nafasi tatu na wajumbe mchanganyiko nafasi 14ACT Wazalendo Kimepata nafasi moja ya mwenyekiti wa kitongoji, wajumbe kundi la wanawake nafasi moja, wajumbe mchanganyiko nafasi 11, wakati UDP kimepata mjumbe moja kutoka kundi la wanawake, huku DP kimepata nafasi moja ya kundi la wanawake.Jafo alisema jumla ya vyama 19 vilishiriki katika hatua mbalimbali za uchaguzi wa serikali za Mitaa ikiwemo CCM, Chadema, CUF, ACT Wazalendo, NCCR Mageuzi, UPDP, NLD, NRA, SAU, ADATADEA, TLP, UDP, Demokrasia Makini, DP, AAFP, CCK, UMD na Chauma.Alisema mikoa ambayo wagombea wa nafasi zote za uongozi wamepita bila kupingwa kupitia CCM ni Tanga, Katavi, Ruvuma na Njombe.Alisema CCM ilipita bila kupingwa kwa jumla ya nafasi za uongozi 316,474 kati ya nafasi hizo, nafasi ya mwenyekiti wa kijiji 12,028, mwenyekiti wa kitongoji 62,927, mwenyekiti wa mtaa 4,207, wajumbe kundi la wanawake 105,935 na wajumbe kundi mchanganyiko 131,359.Alisema Chadema kilipita bila kupingwa kwa jumla ya nafasi za uongozi 69 ambapo kati ya hizo, nafasi ya kundi la wanawake 27 na kwa kundi mchanganyiko 42.Pia chama cha CUF kilipita bila kupingwa kwa jumla ya nafasi za uongozi nane, kati ya nafasi hizo nafasi ya wajumbe kundi la wanawake ni tatu na kundi mchanganyiko tano.ACT Wazalendo kilipita bila kupingwa kwa jumla ya nafasi za uongozi 12 ambapo nafasi ya kundi la wanawake ni moja na kundi mchanganyiko ni 11.Alisema sababu za wagombea hao kupita bila kupingwa ni wagombea wa vyama vingine kutochukua kabisa fomu za kuomba kuteuliwa, wagombea wa vyama vingine kutorejesha fomu, baadhi ya wagombea kutoteuliwa au kuwekewa pingamizi na rufaa kwa kukosa sifa kwa mujibu wa vigezo vilivyowekwa na kanuni za uchaguzi.Pia wagombea wa baadhi ya vyama vya siasa kutojitoa au kuondolewa udhamini na mamlaka zilizowadhamini.Jafo alivishukuru vyama vya siasa ambavyo vimeonesha ukomavu mkubwa wa kisiasa na kudumisha demokrasia nchini kwa kushiriki kikamilifu katika uchaguzi huo.Vyama hivyo vimeonesha msimamo wa dhati wa kuwatetea wananchi wa Jamhuri ya Muungano wa Tanzania, vyama hivyo ni pamoja na CCM, NRA, TLP, UDP, Demokrasia Makini, UMD, DP, AAFP, ADC, SAU, UPDP na CCK, alisema na kuwashukuru wananchi wote walioshiriki, vyama vya siasa na wagombea wao.Alisema jumla ya wananchi 19,681,259 walijitokeza na kujiandikisha katika daftari la orodha ya wapiga kura, kati yao wanaume ni 9,529,992 na wanawake 10,151,267 sawa na asilimia 86 ya lengo la kuandikisha wapigakura 22,916,412.Alipoulizwa na mmoja wa waandishi wa habari kwa nini baadhi ya vyama vilitangaza kususia uchaguzi huo na wagombea wake walishiriki uchaguzi huo na kama matokeo hayo ni halali, Jafo alijibu kuwa, walifanya uchaguzi huo kwa mujibu wa kanuni.  <topic>: KITAIFA 